SKRIFTLIG FORESPØRGSEL E-1548/02

af Brigitte Langenhagen (PPE-DE) til Kommissionen

(3. juni 2002)

Om: Digitale fartskrivere

Efter Rådet af trafikministres samstemmende udtalelse vedrørende det tekniske bilag 1 B og offentliggørelsen heraf i EF-Tidende er forordning nr. 2135/98(1) retskraftig. Dette betyder, at alle nye indregistrerede køretøjer skal være udstyret med en digital fartskriver senest 24 måneder efter offentliggørelsen af det tekniske bilag i EF-Tidende.

Formålet med at indføre digitale fartskrivere er bl.a. at sikre en automatisk registrering, som forhindrer forsøg på manipulation. Man havde allerede for nogle år siden mistanke om, at det let kunne lade sig gøre at foretage ulovlige indgreb, især i forbindelse med chip-kortene, og denne mistanke er blevet bekræftet i de seneste forskningsresultater (jf. artiklen Smart card found to be vulnerable i avisen International Herald Tribune den 14.5.2002). Dette medfører, at der ikke er den nødvendige garanti for sikkerhed og databeskyttelse.

Hvad er Kommissionens holdning til disse forskningsresultater? Hvilke foranstaltninger vil Kommissionen gennemføre med henblik på effektivt at forhindre forsøg på manipulation? Hvordan vil Kommissionen sikre, at der i alle EU-lande på det nævnte tidspunkt findes det nødvendige antal kort, som er sikret mod misbrug?

Med indførelsen af digitale fartskrivere ønsker man endvidere at sikre, at () de registrerede data er tilgængelige, utvetydige, let forståelige, kan printes ud og er pålidelige () (forordning nr. 2135/98, betragtning 6). Har Kommissionen undersøgt, om outputtet fra de digitale fartskrivere er forståeligt for de personer, der skal udføre kontrollen i medlemsstaterne, med henblik på at undgå misfortolkninger? Hvordan sikres det, at ovennævnte kontrollører modtager uddannelse på samme niveau i alle EU-medlemsstater, således at man undgår konkurrenceforvridninger som følge af forskellige kontrolmekanismer?

(1) EFT L 274 af 9.10.1998, s. 1.

Svar afgivet på Kommissionens vegne af Loyola de Palacio

(10. juli 2002)

Den 13. juni 2002 vedtog Kommissionen en forordning om indførelse af tekniske specifikationer for den digitale fartskriver (bilag IB)(1).

Hvor den nuværende fartskriver består af et mekanisk fungerende apparat i køretøjet og diagramark udskrevet på papir, omfatter den nye et digitalt apparat og et personligt førerkort. Den digitale fartskriver registrerer automatisk førerens aktiviteter og opbevarer oplysningerne i et år. Det personlige førerkort, som chaufførerne skal have på sig, registrerer og lagrer deres aktiviteter i de sidste 28 dage.

Brugen af digital teknologi vil uden tvivl øge sikkerheden mod manipulation af de data der registreres af den nye fartskriver, og gøre dem langt mere pålidelige end det nuværende udstyr.

Artiklen i International Herald Tribune af 14. maj 2002 omhandler chipkort i almindelighed. Til konstruktionen af fartskriverkort er der imidlertid udviklet et sæt særlige funktionskrav. Et særligt tillæg om fartskriversystemets særlige sikkerhedsmål omfatter specifikke sikkerhedsmål og -funktioner for fartskriverkortene.

For at bistå medlemsstaterne med at håndhæve kravene til fartskriverkort har Kommissionen støttet det arbejde medlemsstaternes eksperter har udført. Dette arbejde har indbefattet udvikling af kortenes sikkerhedsaspekter, og det vil blive videreført i 2002 for at lægge grunden til en sikker gennemførelse af de tekniske bestemmelser om fartskriverkortene.

Kommissionen støtter også det arbejde der udføres af medlemsstaternes eksperter i håndhævelse med det formål at nå frem til en bedre forståelse af dataene. Derudover vil Kommissionen inden længe forelægge forslag til mere ensartede kontroller i vejtransportsektoren og til hvordan man kan forbedre kvaliteten af disse kontroller.

Uddannelse af kontrollører er i første række medlemsstaternes opgave. Kommissionen vil dog overveje muligheden af at støtte et kommunikationsprojekt for at fremme brugernes forståelse af og viden om det nye udstyr. Et sådant projekt kunne fokusere på en oplysningskampagne rettet mod kontrollørerne såvel som mod chauffører og virksomhedsledere.

(1) Kommissionens forordning om syvende tilpasning til den tekniske udvikling af Rådets forordning (EØF) nr. 3821/85 af 20. december 1985 om kontrolapparatet inden for vejtransport, EFT L 370 af 31.12.1985.